ಯೂತ್ ಕಾಂಗ್ರೆಸ್ ಅಧ್ಯಕ್ಷ ಚುನಾವಣೆಯಲ್ಲಿ ಬಿಗ್ ಟ್ವಿಸ್ಟ್ ಯುದ್ಧಕ್ಕೂ ಮುನ್ನ ಶಸ್ತ್ರತ್ಯಾಗ ಮಾಡಿದ ಅಭ್ಯರ್ಥಿ ಬೆಂಗಳೂರು: ಯೂತ್ ಕಾಂಗ್ರೆಸ್ ಅಧ್ಯಕ್ಷ ಸ್ಥಾನದ ಚುನಾವಣೆಗೆ ಈಗ ಬಿಗ್ ಟ್ವಿಸ್ಟ್ ಸಿಕ್ಕಿದೆ. ಸದ್ಯ ಕೈ ಪಾಳಯದಲ್ಲಿ ಯುವ ಕಾಂಗ್ರೆಸ್ ಅಧ್ಯಕ್ಷೀಯ ಚುನಾವಣೆ ಸದ್ದು ಮಾಡ್ತಿದೆ. ಚುನಾವಣಾ ಕಣದಲ್ಲಿ ಗೆದ್ದು ಬೀಗುವ ಆಸೆಯನ್ನಿಟ್ಟುಕೊಂಡು ರಕ್ಷಾ ರಾಮಯ್ಯ, ಮೊಹಮ್ಮದ್ ನಲಪಾಡ್, ಮಂಜುನಾಥ್ ಗೌಡ ಹಾಗೂ ಮಿಥುನ್ ರೈ ಪೈಪೋಟಿಗೆ ಬಿದ್ದಿದ್ದರು. ಈಗ ಚುನಾವಣಾ ಅಖಾಡದಿಂದ ಒಬ್ಬ ಅಭ್ಯರ್ಥಿ ಏಕಾಏಕಿ ಹಿಂದೆ ಸರಿದ್ದಾರೆ. ಯುವ ಕಾಂಗ್ರೆಸ್ ಚುನಾವಣಾ ಸ್ಪರ್ಧೆಯಲ್ಲಿ ಮುಂಚೂಣಿಯಲ್ಲಿದ್ದ ಮಿಥುನ್ ರೈ ಇಡೀ ಚುನಾವಣೆಗೇ ಬಿಗ್ ಟ್ವಿಸ್ಟ್ ಕೊಟ್ಟಿದ್ದಾರೆ. ಇಂದಿನಿಂದ ಮೂರು ದಿನಗಳ ಕಾಲ ಮತದಾನ ನಡೆಯಲಿತ್ತು. ಆದ್ರೆ ಈ ಮಧ್ಯೆ ನಿನ್ನೆ ಮಿಥುನ್, ನಾನು ಚುನಾವಣೆಗೆ ಸ್ಪರ್ಧಿಸುವುದಿಲ್ಲ ಅಂತ ಹಿಂದೆ ಸರಿದಿದ್ದಾರೆ. ಮಿಥುನ್ ಹಿಂದೆ ಸರಿದ್ದಿದ್ದೇಕೆ? ಯೂತ್ ಕಾಂಗ್ರೆಸ್ ಎಲೆಕ್ಷನ್ನಿಂದ ಹಿಂದೆ ಸರಿದ ಮಿಥುನ್ ರೈಗೆ ಚುನಾವಣಾ ಅಖಾಡದಿಂದ ತೆರಳುವಂತೆ ಕೆಪಿಸಿಸಿ ಅಧ್ಯಕ್ಷ ಡಿ.ಕೆ ಶಿವಕುಮಾರ್ ಸೂಚನೆ ನೀಡಿದ್ದಾರೆ ಎನ್ನಲಾಗಿದೆ. ಈ ಕಾರಣದಿಂದ ಮಿಥುನ್ ರೈ ಚುನಾವಣೆಯಿಂದ ಹಿಂದೆ ಸರಿದಿದ್ದಾರೆ. ಚುನಾವಣೆ ನಡೆಸುವಂತೆ ಉಳಿದ ಮೂವರು ಪಟ್ಟು ಹಿಡಿದಿದ್ದು ರೈಗೆ ಇದಕ್ಕೆ ಪರ್ಯಾಯವಾದ ಸೂಕ್ತ ಸ್ಥಾನಮಾನ ಕೊಡುವ ಭರವಸೆಯನ್ನ ಡಿ.ಕೆ ಶಿವಕುಮಾರ್ ನೀಡಿದ್ದಾರೆ. ಅವರ ಮಾತಿಗೆ ಒಪ್ಪಿಗೆ ನೀಡಿರುವ ರೈ ಕಣದಿಂದ ಹಿಂದೆ ಸರಿದಿದ್ದಾರೆ ಎಂದು ಹೇಳಲಾಗಿದೆ. ಇದಷ್ಟೇ ಅಲ್ಲದೇ ಮಂಗಳೂರು ಭಾಗದ ಕಾಂಗ್ರೆಸ್ ನಾಯಕರಿಂದಲೂ ರೈ ಸ್ಪರ್ಧೆಗೆ ವಿರೋಧ ವ್ಯಕ್ತವಾಗಿತ್ತು. ಈ ಹಿಂದಿನಿಂದಲೂ ಕರಾವಳಿ ಕೈ ನಾಯಕರು ಮಿಥುನ್ ರೈ ಸ್ಪರ್ಧೆಯನ್ನು ವಿರೋಧಿಸುತ್ತ ಬಂದಿದ್ದರು. ಹೀಗಾಗಿ ಮಂಗಳೂರು ನಾಯಕರ ಒತ್ತಡಕ್ಕೆ ಮಣಿದ ಡಿಕೆ ಶಿವಕುಮಾರ್ ಅಧ್ಯಕ್ಷ ಸ್ಥಾನದ ಸ್ಪರ್ಧೆಯಿಂದ ಹಿಂದೆ ಸರಿಯುವಂತೆ ಸೂಚಿಸಿದ್ದು. ಅದರಂತೆ ಮಿಥುನ್ ರೈ ಕಣದಿಂದ ಆಚೆ ಬಂದಿದ್ದಾರೆ ಅಂತ ತಿಳಿದುಬಂದಿದೆ.